stanford-oval/wikipedia huggingface dataset:
גורגורה
המתחם המלכותי

חשיבותו ההיסטורית העיקרית של חצי האי גורגורה, היא בכך שבו הקים הקיסר סוסניוס, אשר שלט במדינה בין השנים 1607–1632, מתחם מלכותי מבוצר שלו. קיסרי השושלת הסולומונית, שסוסניוס נמנה עימה, חיו חיי נוודות, ולא ייסדו עיר בירה קבועה. קיסרי אתיופיה החלו מתמקדים בחופי אגם טאנה לשם הקמת "עיר בירה" זמנית, לפחות בתחילת המאה ה-17, וייתכן שכבר במחצית השנייה של המאה ה-16. לפי האגדה, הבתולה נגלתה לקיסר דווית השני (שלט 1507-1540), ובישרה לו כי בירתו המבורכת בידי שמיים תוקם במקום ששמו מתחיל בצליל "ג", או ליתר דיוק, בהברה "גו". אגדה זו הייתה כה מושרשת בראשית המאה ה-17, עד כי היא הביאה לבחירתה של גורגורה כאתר להקמת חצר המלוכה, כמו גם גוזרה ששירתה את הקיסר סרצה דנגל, אביו של סוסניוס, ופאסיל גמב בגונדר שהוקם על ידי בנו של סוסניוס, הקיסר פאסילידס.
במקום שכנו שני ארמונות ששניהם הוקמו על ידי פדרו פאיש. הראשון הוקם ב-1614, והאחר, יחד עם כנסייה אשר לא שרדה, הוקם בין השנים 1618–1620. שרידי המתחם המבוצר של סוסניוס שוכנים לחוף האגם, כ-10 ק"מ דרומית-מערבית לכפר. וכך נכתב על הארמון המוקדם מבין השניים ועל מלאכת הקמתו:
"...שם פ. פאיש החליט להקים עבורו (עבור הקיסר) ארמון בהתאם לסגנון האירופי, כדי לשכנעו ולהראות לאתיופים, שכל שהם סיפרו אודות ארמונותיה ומנזריה של אירופה, לא היה בלתי-אפשרי, כפי שהם סברו. הוא החל במלאכה כשאיתר מחצבה ובה אבן לבנה טובה מאוד, ועל כן שם הורה על הכנת פטישים, קורנסי-עץ... וכל יתר כלי העבודה הדרושים, וטיפל בכך בעצמו; (הוא) הנחה את אנשי המלאכה החדשים לחפור, לחצוב ולעצב את האבנים לחומר בנייה; וכך עשה גם לכל חומרי הנגרות והמחברים. הוא נדרש לסיד אך לא איתר אבן המתאימה להכנתו, ועל כן עשה שימוש במחברים עשויים צפחה. הוא הקים קירות גבוהים וחזקים, ציפה את צידם הפנימי ואת צידם החיצוני באבנים רבועות, מעוצבות ומחוברות זו לזו היטב; וכך עם סיום הקמת המבנה, הוא יכול היה לשרת כל נסיך באירופה כאחוזה כפרית. בין היתר, היה חדר נאה שאורכו כ-50 רגל ורוחבו כ-15 רגל, ובאותה קומה חדר שינה מרובע, וגרם מדרגות מרווח במרכז, (שהוביל) מהקומה התחתונה אל העליונה, וממנו (גרם) נוסף שהעפיל אך הגג השטוח של המבנה, ועליו (על הגג) הותקן מעבר הליכה. בראש גרם המדרגות היה חדר, דומה לתא, אותו אהב הקיסר עד מאוד, שכן ממנו נשקף לעיניו מראה עד למרחוק אל כל האגם הגדול ואל הארץ הסמוכה לו, מבלי שהוא עצמו נגלה לעין איש... מבנה זה הפליא את כל בני חבש, אשר באו ממרחקים לצפות בו, ואשר הפתיעם מכל הוא הקומה העליונה, ולא היתה ברשותם מילה לתארה ועל כן כינו אותה 'ביבת לבית', היינו, בית על-גבי בית".
פאיש עצמו תיאר את הכנסייה שהקים:
"שמתי את ליבי עד כמה הקיסר ביקש לראות דוגמה לכנסיותינו ולאופן בו הן בנויות. לכן ניסיתי לבנות כנסייה טוב ככל שיכול הייתי. היא בנויה כולה מאבן גזית. היא היתה קטנה, 72 כפות אורכה ו28 כפות רוחבה, אך זהו רק האולם המרכזי של הכנסייה. מחוץ לכנסייה שוכנת גם קפלה, 32 כפות אורכה ו-24 כפות רוחבה. קפלה זו וחדר המלבושים בנויים מאבן לבנה טובה מאוד. דלתות חזית הכנסייה וצדדיה מעוטרים בשמונה עמודים, וכותרותיהם, בסיסיהם והאפריז מסותתים כה טוב, עד כי כל הרואה אותם אומר כי לא הוכנו על פני הארץ, אלא במרומים. בית המקהלה (הוא) יצירת נגרות עץ טובה".
לאחר מות סוסניוס, המתחם המלכותי בגורגורה ננטש.
אתרים אחרים

רוב המנזרים סביב אגם טאנה ועל האיים שבו, הוקמו על ידי הישועים לקראת סוף המאה ה-16 או בתחילת המאה ה-17, אם כי קהילות נוצריות פעלו באזור אף קודם לכן. בחצי האי גורגורה עצמו שוכנים שלושה מנזרים עיקריים - דברה סינא מריאם, שהכנסייה שבו נוסדה בשנת 1608, מנדבה מדהאנה עאלם ובירגידה מריאם. מריאם גמב, הקתדרלה הקתולית שהקימו הפורטוגזים בחצי האי בשנת 1627, נעזבה ונהרסה לאחר שסוסניוס גירש את הישועים מהארץ, ולא נותרה במקום קהילת מאמינים אשר תתחזק את המבנה. המנזרים, לעומת זאת, אוישו על ידי נזירים השייכים לכנסייה האתיופית ולכן שרדו.
במלחמת העולם השנייה חנה בגורגורה כוח צבאי איטלקי שמנה כ-1,500 חיילים, והיווה חלק מקו ההגנה לפני קרב גונדר שהתרחש בין ה-13 ל-27 בנובמבר 1941. הקרב שהסתיים בתבוסה איטלקית הכריע את המערכה באתיופיה, וסיים למעשה את הכיבוש האיטלקי.
הערות שוליים

↑  Ethiopia, the unknown land, Stuart Munro-Hay, I.B.Tauris publishers, 2008 ISBN 9781860647444. עמ' 170.
↑  כף היא מידה עתיקה השקולה לרוחב כף יד ללא האגודל.
↑  מונרו-היי, עמ' 171
גודלאק ג'ונתן

גודלאק אבֶּלֶה אַזיקיווֶה ג'ונתן (באנגלית: Goodluck Ebele Azikiwe Jonathan; נולד 20 בנובמבר 1957) הוא פוליטיקאי ניגרי, שהיה הנשיא ה-14 של ניגריה בין 2010 ל-2015. לפני כהונתו כנשיא שימש כמושל מדינת באיילסה בין 2005 ל-2007 וסגן הנשיא של ניגריה בין 2007 ל-2010. בבחירות לנשיאות ב-2015 הוא הפסיד למוחמדו בוהארי. ג'ונתן נכנס לתפקיד כנשיא בעקבות מותו ממחלה של הנשיא עומארו יאר אדואה. הוא בן לאתניה איג'ו (איזון) מהדלתה של הניג'ר, נוצרי באמונתו, מקורב למטיפים הראשיים של הכנסייה הפנטקוסטלית בניגריה וחבר מפלגת העם הדמוקרטית. הוא מורה וזואולוג בהכשרתו.
ביוגרפיה

גודלאק אבלה ג'ונתן נולד באוטוקואה, ב"ממלכת אוגביה" (אז ב"האזור המזרחי", בהמשך מדינת ריוורס (נהרות) ובימינו מדינת באילסה). משמעות שמו האנגלי "גודלאק" היא "מזל טוב", ומובן השם "אבלה" בשפת איג'ו הוא "רצון האל". את השם הנוסף "אזיקיווה" קיבל לכבוד ד"ר ננמדי אזיקיווה, הנשיא הראשון של ניגריה. הוא נולד למשפחה ענייה של יצרני קאנו. ג'ונתן למד בבית הספר היסודי סנט סטיבן באוטואוקה, ואחר כך בבית הספר סנט מייקל באולואיבירי. בשנת 1971 נרשם לבית הספר התיכון "מאטר דאי" באימירינגי בו גמר את לימודיו בהצטיינות. בשנים 1975–1977 עבד בפקיד ברשות המכס והמסים. בשנים 1977–1981 למד בהצטיינות לתואר ראשון במדעים במכון לזואולוגיה של אוניברסיטת פורט הרקורט. עבד אחר כך כמורה בבית ספר קהילתי באירסי (מדינת אויו, בימינו במדינת אוסון), אחר כך כמפקח במשרד החינוך, כמרצה למדעי החיים במכללת מדינת ריוורס בפורט הרקורט והחל מ-1993 כסגן מנהל לענייני הגנת הסביבה בוועדה לפיתוח האזורים עתירי הנפט OMPADEC. ב-1985 סיים ג'ונתן תואר שני בהידרוביולוגיה ודייגות וב-1995 דוקטורט בזואולוגיה באוניברסיטת פורט הרקורט.
ביוגרפיה > בזירה הפוליטית

בשנת 1998 הוא נכנס לחיים הפוליטיים כפעיל במפלגת העם הדמוקרטית PDP. הוא נבחר ב-1998 סגן ראשון של מושל של מדינת באילסה.
ג'ונתן היה מושל מדינת באילסה מה-9 בדצמבר 2005 עד 28 במאי 2007 והושבע לסגן הנשיא ב-29 במאי 2007. הוא חבר המפלגה השולטת, מפלגת העם הדמוקרטית. ב-13 בינואר 2010 בית משפט פדרלי ייפה את כוחו לנהל את ענייני המדינה בעת שהנשיא עומארו יאר אדואה קיבל טיפול רפואי בבית חולים בערב הסעודית. ב-6 במאי 2010, לאחר מותו של יאר אדואה, הושבע ג'ונתן לנשיא. ג'ונתן ניצח אחר כך בבחירות לנשיאות ב-16 באפריל 2011 כשגבר על יריבו העיקרי, מוחמדו בוהארי.
ג'ונתן נשוי לפיישנס לבית פאקו, בעבר מורה למתמטיקה וביולוגיה, ולזוג שני בנים - ארואבאי ג'ונתן ואדולפוס אריוורי ג'ונתן.
גידי שפרוט

| --- | --- |
אין תמונה חופשית
 לידה:  24 במרץ 1976 (בן 48) כפר הילדים והנוער ויצו קנדה הדסים, ישראל 
 מדינה:  ישראל ישראל
 השכלה:  עמי אסף (בית ספר) 
 מעסיק:  גלגלצ 
 קישורים חיצוניים
 פייסבוק:  gidi.shaprut
 
גידי (גידיש) שפרוט (נולד ב-24 במרץ 1976) הוא עיתונאי ושדרן רדיו ישראלי.
ביוגרפיה

שפרוט נולד בכפר הנוער הדסים להורים עובדי המקום. כשהיה בן שנתיים עברה משפחתו לגור במכללת בית ברל, שם התחנך ולמד בתיכון המקיף האזורי ע"ש "עמי אסף" במגמת אומנות.
עם סיום לימודיו הצטרף לשורותיו של "גרעין עודד", התגורר במושב נתיב העשרה ועסק בפעילות קידום נוער בתחומי המועצה האזורית חוף אשקלון. ב-1995 התגייס לגלי צה"ל.
בין השנים 2004-1998 פיתח ושידר את תוכנית הלילה "שתיקת הכבישים" בתחנת הרדיו גלגלצ. כמו כן שידר תוכניות צהריים בגלי צה"ל, ופיתח את השעשועון "המשחק שלא נגמר" ששודר בלילות שבת בגלי צה"ל ובגלגלצ. מ-2006 הגיש שפרוט בגלגלצ את התוכנית היומית "נעים", וב-2011 עבר להגשת התוכנית "הצתה מאוחרת" בתחנה זו. בנוסף, הוא כותב במגזין בלייזר ובמוסף "24 שעות" של ידיעות אחרונות, משמש כקריין פרסומות של מספר חברות, ומפתח פורמטים לטלוויזיה.
במרץ 2017 סיים את תפקידו כשדר בגלגלצ.
הערות שוליים

↑  ערן סויסה, כוכבת חרוצה | ישראל היום, באתר ישראל היום, 30 במרץ 2017
ערך זה הוא קצרמרבנושא ישראלים. אתם מוזמנים לתרום לוויקיפדיה ו.
גייראנגר

| --- | --- |

 מדינה:  נורווגיה נורווגיה
 שטח:  465.56 קמ"ר
 גובה:  40 מטרים
 אוכלוסייה:  ‏
  ‑ בכפר:  250 (2010)
 קואורדינטות:  62°05′59″N 7°12′18″E﻿ / ﻿62.099722222222°N 7.205°E﻿ / 62.099722222222; 7.205 
 אזור זמן:  UTC +1
  מפת מיקום  מפה מפורטת   (למפת נורווגיה מוגדלת) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוסיהגייראנגר(למפת נורווגיה רגילה) אוסלו ברגן טרומסה טרונדהיים קריסטיאנסנד נרוויק שוודיה פינלנד אסטוניה רוס.גייראנגר  he tabBackground:;tabBorder:#aaa;defaultTab:0;
גייראנגר (בנורווגית: Geiranger) הוא כפר נופש קטן ומתויר במיוחד במחוז מרה ורומסדל שבאזור מערב נורווגיה. הכפר ממוקם בקצה הפיורד גייראנגרפיורדן. בשנת 2005 ארגון אונסק"ו הכריז על אזור זה כאתר מורשת עולמית.
העיר הקרובה ביותר ליישוב היא העיר אולסון. היישוב מכיל נוף מרהיב במיוחד והוא הוכתר בעבר כיעד הטיול הטוב ביותר בסקנדינביה על ידי לונלי פלאנט. מפל שבע האחיות הוא אתר מתויר הממוקם מערבית ליישוב. כביש 63 עובר בתחום היישוב.
היישוב נמצא תחת איום מתמיד ממפולות מההר אוקרנסט (Åkerneset) לתוך הפיורד. מפולת רצינית עלולה בבוא היום לגרום לצונאמי גדול שעלול להרוס את מרכז היישוב. בשל כך הותקנה בתחום היישוב מערכת סירנות במטרה להזהיר את התושבים כאשר תתרחש מפולת.
גלריית תמונות

גייראנגר, 7 בספטמבר 2019
גייראנגר, 4 בספטמבר 2013
ג'ואן קרלייל

| --- | --- |

 לידה:  1606 לונדון, ממלכת אנגליה 
 פטירה:  1679 (בגיל 73 בערך) לונדון, ממלכת אנגליה 
 תחום יצירה:  ציור פורטרטים 
 בן או בת זוג:  לודוויק קרלייל 
 
ג'ואן קרלייל (באנגלית: Joan Carlile; ‏1606 – 1679) הייתה ציירת דיוקנאות אנגלייה, נחשבת לאחת הנשים הראשונות שהתפרנסו מציור באופן מקצועי באנגליה.
ביוגרפיה

קרלייל נולדה ככל הנראה בשנת 1606 בשם ג'ואן פאלמר. אביה, ויליאם, היה בכיר בחברת הפארקים המלכותיים של לונדון. בשנת 1626 נישאה למחזאי והמשורר לודוויק קרלייל (אנ'), שהיה גם איש חצר המלוכה של המלך צ'ארלס ה-1. לזוג נולדו שישה ילדים, מתוכם ארבעה מתו בינקותם.
מקורות הכשרתה של קרלייל בציור אינם ידועים וככל הנראה הייתה אוטודידקטית. הודות לקשריו של בעלה בחצרו של המלך צ'ארלס, קיבלה קרלייל גישה לאוסף האמנות המלכותי ונהגה להתנסות ברישום של אותן יצירות. בהמשך גם נשכרו שירותיה להכנת רפרודוקציות לחלק מיצירות אלה.
בשנת 1654 עברו קרלייל ובעלה לקובנט גארדן כדי שתוכל לפתח את הקריירה שלה בציור, שכן המקום היה ידוע כמושבם של אמנים ידועים באותה עת. עם זאת בני הזוג שבו לביתם בריצ'מונד כעבור שנתיים בלבד.
בשנת 1663 חזרו בני המשפחה להתגורר בלונדון. קרלייל נפטרה בשנת 1679, היא נקברה לצדו של בעלה שנפטר ארבע שנים לפניה.
יצירתה

קרלייל הועסקה על ידי פטרונים ובני אצולה לצורך הכנת רפרודוקציות של ציורי הציירים האיטלקים הגדולים, לרוב כמיניאטורות. במקביל עסקה בציור דיוקנאות. ככל הנראה קיבלה השראה בעבודתה מהצייר אנתוני ואן דייק שהיה צייר החצר של המלך צ'ארלס הראשון, וככל הנראה גם הכירה את ואן דייק באופן אישי והוא אף שימש לה מדריך ביצירה.
כדי להביע את הערכתו הרבה לעבודותיה, העניק המלך צ'ארלס הראשון לה ולואן דייק פיגמנט אולטרה מרין יקר ערך.
בשנת 1658 נכללה קרלייל ברשימת ציירות בספרו של סר ויליאם סנדרסון אודות אמנות הציור, יחד עם מספר מצומצם של אמניות נוספות. בספרו משבח סנדרסון את כשרונה של קרלייל ולכישוריה בציורי שמן.
יצירתה > עבודותיה של קרלייל בימינו

בשנים האחרונות חלה עלייה מחודשת בהערכה של יצירתה של קרלייל ובמחקר אודות עבודותיה והטכניקה שלה, מספר דיוקנאות שלה נתגלו מחדש וזוהו כשלה וכיום אלה מוצגים בגלריות ומוזיאונים מובילים.
הציור "דיוקן הליידי דורותי בראון וסר תומאס בראון" מוצג בגלריית הדיוקנאות הלאומית בלונדון.
ציור נוסף המיוחס לקרלייל, דיוקן הדוכסית אליזבת מייטלנד, נמצא היום בבעלות ארגון קרן הנאמנות הלאומית למקומות בעלי עניין היסטורי או יופי טבעי. בדיוקן מוצגת הדוכסית לצד בעלה ואחותה.
דיוקן נוסף מאת קרלייל, דיוקן בגודל מלא של אישה שזהותה לא ידועה אשר צויר בין השנים 1650–1655, נרכש בשנת 2016 על ידי גלריית טייט בבריטניה.
הערות שוליים

1 2  Joan Carlile, Lyon and Turnbull
1 2  Celebrating women artists in our collections, National Trust UK
1 2 3  Portrait of a Lady wearing an oyster satin dress, Historical Portraits
1 2  Helen Draper, Mary Beale and Art’s Lost Laborers, Early Modern Women Vol. 10, No. 1, Arizona State University, 2015
↑  Cathy Hartley, A Historical Dictionary of British Women, Psychology Press, 2003, עמ' 166-167
↑  Joan Carlile, Artist, National Portrait Gallery
↑  Portrait of an Unknown Lady, Tate
↑  Tate acquires rare Joan Carlile portrait, Art History News, ‏2016
| --- | --- |
בקרת זהויות :  RKD: 15395  ULAN: 500024898  VIAF: 95834932   WorldCat (עם VIAF): 95834932 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ג'ואן קרלייל".
עץ המשפחה של ג'ואן קרלייל
גזרת תקרה

| --- | --- |
 משנה:  מסכת סוכה, פרק א', משנה ו'
 תלמוד בבלי:  מסכת סוכה, דף י"ד, עמוד א' - מסכת סוכה, דף ט"ו, עמוד א'
 משנה תורה:  הלכות שופר וסוכה ולולב, פרק ה', הלכה ז'
 שולחן ערוך:  אורח חיים, סימן תרכ"ט, סעיף י"ח
 ספרי מניין המצוות:  סמ"ג עשה מג, סמ"ק צג
 
גזרת תקרה היא תקנת חכמים, הקובעת כי על אף שנסרים (קרשי עץ) כשרים לסיכוך מהתורה - היות שיש בהם את שני התנאים הנדרשים ל'סכך' בכדי שיהיה כשר לסוכה (שיהיה גידולו מן הקרקע ושלא יקבל טומאה) - חכמים גזרו שאין לסכך בהם, מחשש שמא מתוך כך יטעה ויבוא לשבת בביתו.
מקור הדין

במשנה במסכת סוכה מובאת מחלוקת תנאים:
מסכּכין בנסרים דברי רבי יהודה, ורבי מאיר אוֹסר
על משנה זו מובאת מחלוקת אמוראים בתלמוד הבבלי בהסבר מחלוקת רבי יהודה ורבי מאיר:
לדעת רב, התנאים נחלקו בגזרת תקרה, ודעתו היא שרבי יהודה אינו גוזר גזרת תקרה, ולשיטתו נסרים כשרים לסיכוך בכל גודל. ואילו רבי מאיר גוזר גזרת תקרה, ולדעתו אסור מדרבנן לסכך בנסרים ברוחב ארבעה טפחים, שמא מתוך ההרגל, ישב תחת התקרה (בבית) וידמה בנפשו שהיא כשרה כסוכה.
שמואל סובר שכל התנאים גוזרים גזרת תקרה. לשיטתו רבי יהודה סובר שגזרת תקרה שייכת רק בנסרים של ארבעה טפחים, ואילו רבי מאיר סובר שגזרת תקרה שייכת גם בנסרים של שלושה טפחים.
פסיקת ההלכה

לדעת הרי"ף הלכה כשמואל וכרבי יהודה, ואילו לדעת הראב"ד הלכה כרב וכרבי מאיר, משום שהלכה כרבי מאיר בגזירותיו". הרמב"ן והרא"ש כתבו שאין הבדל הלכתי בין שתי השיטות האלה כי לשתיהן נסרים גדולים מארבעה טפחים פסולים ונסרים קטנים יותר כשרים.
השולחן ערוך פוסק (כדעת הראשונים) שאין מסככים בנסרים שרחבם ארבעה טפחים או יותר, ומוסיף שנהגו כדעת הסמ"ק והכל בו שלא לסכך בנסרים כלל, אפילו פחותים מארבעה טפחים.
המשנה ברורה מביא שיש ראשונים שאוסרים מדינא (כלומר לא "רק" מנהג כפי שהביא השולחן ערוך) לסכך בנסרים הפחותים מארבעה טפחים, מכיוון ש"בזמן הזה" עושים מהם תקרה לבתים, ועל כל פנים פוסק כהשולחן ערוך, שאף במקום שאין מסככים בהם את הבתים, אין לסכך בהם מפני המנהג.
בברייתא בגמרא מובא שרבי יהודה הוכיח את שיטתו, שמותר לסכך בנסרים ממה שנהגו בשעת הסכנה. ענו לו חכמים: אין שעת הסכנה ראייה. מכאן, לדעת כמה פוסקים, בשעת הדחק ניתן לסכך בנסרים שרחבם ארבעה טפחים, ויש דעות שונות בפוסקים האם מברכים על ישיבה בסוכה זו.
מנהג נפוץ היה בעבר בין יהודי ירושלים לסכך בקרשים צרים שהיו נקראים "פלפונים" או "בלפונים", וזאת בניגוד למובא בשולחן ערוך על פי הסמ"ק, שאין לסכך גם בנסרים שאין רוחבם ד’. נאמרו כמה טעמים בהיתר זה. הרב עובדיה הדאיה כותב שכיום אינו דומה סיכוך זה לסיכוך הבית, וכן שנסרים אלה נוטים להיפרד זה מזה, ושיש להם יתרון בכך שהם נקיים מחרקים.
יש ראשונים המעלים אפשרות שגזרת תקרה אינה מתייחסת רק לנוסח המסוים שנזכר בגמרא, אלא תלויה במציאות הספציפית, ולפי העניין.
הערות שוליים

↑  באופן האסור בסוכות
↑  שולחן ערוך, אורח חיים, סימן תרכ"ט, סעיף י"ח
↑  סימן תרכ"ט, סעיף קטן מ"ט
↑  לשון המשנה ברורה: "ויש מהראשונים שכתבו דכהיום מדינא אסור הואיל דבזמן הזה מסככין בתיהם בנסרים שאין בהן ד' טפחים איכא גזירת תקרה ומ"מ יש לחוש גם לטעם הראשון וע"כ הלטי"ש אף על פי שאין בהם גזירת תקרה שאין מסככין בהם בתיהם מ"מ יש לחוש שיסכך כ"כ שלא יהיו הגשמים יורדים בתוכה וכ"ש בשינדלין:"
↑  ראו בריא"ז, המובא בשלטי הגיבורים על הרי"ף בסוכה, ובמשנה ברורה. המשנה ברורה מצטט את הרשב"א, אבל משמע שכוונתו לריטב"א, שכן בזמנו של המשנה ברורה חידושי הריטב"א למסכת סוכה הודפסו בטעות בתוך חידושי הרשב"א
↑  ראו ישכיל עבדי חלק ו אורח חיים סימן כ
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
ג'ן ברואר

ג'ן ברואר, 2018
ג'ניס קיי "ג'ן" ברואר (באנגלית: Janice Kay "Jan" Brewer; נולדה ב-26 בספטמבר 1944 בהוליווד, קליפורניה) היא פוליטיקאית אמריקאית חברת המפלגה הרפובליקנית, שכיהנה כמושלת אריזונה בשנים 2009–2015. לפני כן כיהנה כמזכירת המדינה של אריזונה, ומונתה למושלת כאשר המושלת הדמוקרטית ג'נט נפוליטנו התפטרה בשל מינויה למזכירת ביטחון המולדת של ארצות הברית, בהיותה הראשונה ברשימת היורשים למושל. היא נבחרה לכהונה מלאה בנובמבר 2010 ולא רצה שוב ב-2014.
ביוגרפיה

נולדה בשנת 1944 בשכונת הוליווד שבלוס אנג'לס, קליפורניה למשפחה ממוצא אנגלי ונורווגי. בשנת 1983 נבחרה לבית הנבחרים של אריזונה ובשנת 1987 נבחרה לסנאט המקומי, שם כיהנה עד שנת 1996. בשנת 1996 נבחרה ליו"ר מועצת המפקחים של מחוז מריקופה. בשנת 2002 התמודדה לתפקיד מזכירת המדינה המקומית, וניצחה בהפרש קטן של 23,000 קולות בלבד.
בשנת 2009, ברואר ירשה את ג'נט נפוליטנו בתפקיד מושלת אריזונה לאחר שזו החלה לכהן כמזכירת ביטחון המולדת של ארצות הברית. בנאום ההשבעה שלה הבטיחה ברואר לשמור על מיסים נמוכים, אך הגדילה אותם כחודשיים לאחר מכן, כתוצאה מגרעון עצום. בהמשך הכהונה הורידה ברואר מיסים כגון מס החברות. בנוסף על כך, היא תמכה בתגמול למורים על בסיס יעילות ולא על בסיס ותק ותמכה בחינוך הפרטי. בשנת 2011 ביצעה קיצוץ רחב בביטוחי הבריאות הממלכתיים לילדים, בטענה למחזור תקציבי. תמכה נחרצות בזכות לשאת נשק והתנגדה לנישואים חד-מיניים.
כתוצאה מהגבלה חוקתית על כהונת המושלת, לא יכלה ברואר להתמודד שוב על התפקיד בשנת 2014. לקראת סוף הכהונה ברואר הטילה וטו על הצעת חוק המאפשרת לבעלי עסקים לסרב לשרת להט"ב, הצעה שהועברה על ידי הרשות המחוקקת במדינה.
לאחר כהונתה כמושלת הכריזה על תמיכתה ברעיון הנשיא דונלד טראמפ על הקמת חומה בגבול עם מקסיקו. לאחר מכן התבטאה נגד ניסיונו של טראמפ לבטל את אובמה-קייר.
הערות שוליים

↑  אריזונה: המושלת הטילה וטו על החוק לאפליית להט"ב, באתר וואלה, 27 בפברואר 2014
| --- | --- |
בקרת זהויות :  GND: 1190574756  ISNI: 0000 0000 5502 3761  LCCN: no2009023929  SNAC: w6j51q9m  VIAF: 78966805   WorldCat (עם VIAF): 78966805 
ערך זה הוא קצרמרבנושא אישים. אתם מוזמנים לתרום לוויקיפדיה ו.
ג'ן אומלי דילון

| --- | --- |

 לידה:  28 בספטמבר 1976 (בת 48) בוסטון, ארצות הברית 
 מדינה:  ארצות הברית 
 השכלה:  אוניברסיטת טאפטס  תיכון פרנקלין 
 עיסוק:  מנהלת קמפיינים פוליטיים ואסטרטגית פוליטית
 תפקיד:  סגן ראש הסגל של הבית הלבן (20 בינואר 2021)  political campaign staff 
 מפלגה:   המפלגה הדמוקרטית
 
ג'ניפר "ג'ן" בריג'יד אומלי דילון (באנגלית: Jennifer Brigid O'Malley Dillon; נולדה ב־28 בספטמבר 1976) היא סגנית ראש הסגל של הבית הלבן, במקצועה היא אסטרטגית פוליטית וקמפיינרית אמריקאית.
ביוגרפיה

סבא וסבתא רבתא של אומלי דילון היו אירים קתולים שהירגו ממחוז גולווי שבאירלנד לארצות הברית, אומלי דילון עצמה נולדה בבוסטון לקווין אומלי, שהיה מנהל בית ספר ולקתלין אומלי.
אומלי דילון למדה לתואר ראשון במדעי המדינה באוניברסיטת טאפטס וב-1998 סיימה את לימודי התואר הראשון, כבר ב-2000 הייתה אומלי דילון פעילה בשטח בקמפיין הבחירות של סגן נשיא ארצות הברית לשעבר, אל גור שרץ בבחירות שנערכו באותה שנה, מלבד זאת הייתה אומלי דילון גם מנהלת שטח בקמפיינים של טים ג'ונסון ומרי לנדרו במהלך ריצתם בבחירות לסנאט האמריקאי, ב-2003 גם לקחה חלק בקמפיין של ג'ון אדוארדס שרץ לנשיאות באותו הזמן, אך לאחר שהאחרון פרש מהמירוץ נאלצה אומלי דילון למצוא עבודה חלופית ובשלב מסוים לקחה חלק בקמפיין הריצה לסנאט של טום דאשל.
באפריל 2020 הוכרז כי אומלי דילון צפויה להיות המנהלת החדשה של קמפיין הבחירות של סגן הנשיא לשעבר, ג'ו ביידן שהיה באותו הזמן אחד ממועמדי המפלגה הדמוקרטית שהתמודדו בפריימריז הדמוקרטיים, אומלי דילון החליפה את גרג שולץ ואניטה דאן (אנ') שניהלו לפנייה את הקמפיין ועם בחירתה הועברו לתפקיד אחר בקמפיין של ביידן.
בנובמבר 2020 עם ההכרזה על ביידן כנשיא הנבחר של ארצות הברית הכריז האחרון כי החליט למנות את אומלי דילון לסגנית ראש הסגל של הבית הלבן בממשלו העתידי.
הערות שוליים

↑  Weaver, Courtney (20 בנובמבר 2020). "History maker: how Jen O'Malley Dillon steered Joe Biden's run to the White House". The Irish Times. נבדק ב-20 בנובמבר 2020. {{cite news}}:  (עזרה)
↑  O'Malley / Conneely Family History
↑  King, Alison (16 בנובמבר 2020). "Who Is Mass. Native Jennifer O'Malley Dillon? Meet Biden's New Deputy Chief of Staff". NBC Boston. נבדק ב-17 בנובמבר 2020. {{cite news}}:  (עזרה)
↑  "Jen O'Malley Dillon". Precision Strategies. נבדק ב-12 במרץ 2020. {{cite web}}:  (עזרה)
↑  Scherer, Michael (12 במרץ 2020). "Joe Biden appoints Jen O'Malley Dillon as new campaign manager". The Washington Post. נבדק ב-12 במרץ 2020. {{cite news}}:  (עזרה)
↑  Smith, Chris. ""She Is a Master": Joe Biden's Campaign Manager Told the Political Future—And Was Right". Vanity Fair (באנגלית אמריקאית). No. 7 November 2020. נבדק ב-8 בנובמבר 2020. {{cite news}}:  (עזרה)
↑  Merica, Dan; Zeleny, Jeff (16 בנובמבר 2020). "Biden campaign manager Jen O'Malley Dillon to get top White House job". CNN. נבדק ב-2020-11-17. {{cite web}}:  (עזרה)
ג'ן מאיירס

ג'ניס לנור מאיירס (באנגלית: Janice Lenore Meyers‏; 20 ביולי 1928 – 21 ביוני 2019) הייתה פוליטיקאית אמריקאית מהמפלגה הרפובליקנית, שכיהנה כחברת בית הנבחרים של ארצות הברית מטעם מחוז הקונגרס השלישי של מדינת קנזס. היא הייתה האישה הרפובליקנית הראשונה שנבחרה לבית הנבחרים האמריקאי מקנזס.
ביוגרפיה

מאיירס נולדה לינקולן, עיר הבירה של נברסקה. היא למדה בבתי ספר ציבוריים בסופיריור שבדרום נברסקה, ואת השכלתה הגבוהה רכשה לראשונה במכללת ויליאם וודס השוכן בפולטון שבמיזורי. בשנת 1951 השלימה מאיירס לימודי תואר ראשון באוניברסיטת נברסקה–לינקולן. משנת 1951 עד 1954 עבדה כעוזרת לענייני פרסום ויחסי ציבור בתחנת רדיו מקומית באומהה ובחנות כלבו בלינקולן. בשנים 1967–1972 היא הייתה חברת מועצה בעיריית אוברלנד פארק, ובמשך שנתיים (1972-1970) הייתה נשיאת המועצה. מ-1972 עד 1984 מאיירס הייתה חברת הסנאט המדינתי של קנזס. בבחירות 1978 התמודדה אל הסנאט של ארצות הברית, אך הובסה בבחירות המקדימות של המפלגה הרפובליקנית, בהן התמודדו מועמדים רבים ולבסוך ניצחה ננסי קאסבאום.
בבחירות 1984 נבחרה מאיירס אל בית הנבחרים של ארצות הברית כנציגת מחוז הקונגרס השלישי של קנזס, והושבעה לתפקידה עם התכנסות הקונגרס ה-99 בראשית ינואר 1985. במהלך הקונגרס ה-104 של ארצות הברית הייתה יושבת ראש ועדת העסקים בקטנים של בית הנבחרים האמריקאי. בבית הנבחרים הייתה תומכת בשמרנות פיסקלית, ופעלה למען הפחתת מסים על עסקים קטנים ובינוניים ופטירתם מחוקי שכר מינימום. לאחר תריסר שנים בבית הנבחרים, לקראת בחירות אמצע הכהונה ב-1996 פרשה מאיירס מהחיים הפוליטיים וכהונתה תמה בינואר 1997.
בנה, פיל מאיירס, התמודד על אחד משני מושביה של הוואי בבית הנבחרים במהלך בחירות 2000, אך הפסיד לניל אברקרומבי, מועמד המפלגה הדמוקרטית. ב-21 ביוני 2019 נפטרה מאיירס לאחר מאבק במחלת לב במרכז הרפואי השוכן בעיירה מריאם על גבול קנזס-מיזורי.
הערות שוליים

↑  Janice Meyers, באתר Kansapedia-Kansas Historical Society (באנגלית)
↑  הריסון סמית', Jan Meyers, moderate Republican who notched a first for Kansas women, dies at 90, באתר וושינגטון פוסט, 26 ביוני 2019 (באנגלית)
↑  AP‏, Jan Meyers, Kansas' 1st GOP congresswoman, dies at age 90, באתר ABC News‏, 24 ביוני 2019 (באנגלית)
↑  בריאן לורי, ‘She was a pioneer.’ Former Kansas congresswoman Jan Meyers passes away, באתר קנזס סיטי סטאר, 22 ביוני 2019 (באנגלית)
↑  פאריס בסייסו, Jan Meyers, the first Republican woman to represent Kansas in the House, dies at 90, באתר CNN‏, 25 ביוני 2019 (באנגלית)
↑  קת'רין ק. סילי, Jan Meyers, a Kansas Republican ‘First’ in Congress, Dies at 90, באתר הניו יורק טיימס, 24 ביוני 2019 (באנגלית)
| --- | --- |
בקרת זהויות :  LCCN: no2012119821  SNAC: w6jh47qs  US Congress: M000684  VIAF: 265203528   WorldCat (עם VIAF): 265203528
ג'ים ג'פריס

| --- | --- |

 לידה:  14 בפברואר 1977 (בן 47) סידני, אוסטרליה 
 שם לידה:  ג'ף ג'יימס נוג'נט
 מדינה:  ארצות הברית, אוסטרליה 
 מקום מגורים:  סטודיו סיטי 
 השכלה:  אקדמיית אוסטרליה המערבית לאמנויות הבמה  St Ives High School 
 מספר צאצאים:  2 
 https://jimjefferies.com
 
ג'ף ג'יימס נוג'נט (נולד ב-14 בפברואר 1977), המוכר בשם ג'ים ג'פריס, הוא קומיקאי, שחקן וסופר אמריקאי ממוצא אוסטרלי. הוא יצר ושיחק בסיטקום ה-FX האמריקאי לגיטימי (2013–2014) ובתוכנית הלילה המאוחרת של קומדי סנטרל The Jim Jefferies Show (2017–2019).
חיים מוקדמים

ג'פריס נולד כג'וף ג'יימס נוג'נט בסידני ב-14 בפברואר 1977, בן לאם שעבדה כמורה מחליפה ולאב שהיה עובד תחזוקה. אביו גדל ברומא, קווינסלנד. ג'פריס גדל בסידני לפני שעבר לפרת' כדי ללמוד תיאטרון ומוזיקה קלאסית באקדמיה המערבית האוסטרלית לאמנויות הבמה. אך עזב מספר חודשים לפני שסיים את לימודיו. יש לו שני אחים מבוגרים: סקוט, בנקאי השקעות, ודניאל, מפקח ביחידת הסדר הציבורי והמהומות של משטרת ניו סאות' ויילס.
קריירה > סטנד-אפ

ג'פריס החל את קריירת הסטנד-אפ שלו לאחר שנשר מהאוניברסיטה, הוא חזר למולדתו סידני ולאחר מכן עבר לממלכה המאוחדת. הוא שינה לשם הבמה "ג'ים ג'פריס", כדי למנוע בלבול עם השחקן האמריקאי בעל שם דומה. בתחילה הוא החל להופיע בסטנד-אפ עם וואן-ליינר. הוא עבר להומור אנקדוטלי כשהחל לעשות סטים של שעה. הוא זכה לתשומת לב בינלאומית לראשונה בשנת 2007, כאשר הותקף על הבמה בזמן שהופיע בפסטיבל הקומדיה של מנצ'סטר. צילומי התקרית שולבו במעשה שלו וניתן לראות אותם ב-DVD Contraband שלו משנת 2008. הוא נודע בארצות הברית ב-2009, לאחר שחרורו של ספיישל הבכורה שלו ב-HBO I Swear to God.
לאחר פרסום הספיישל שלו Freedumb בנטפליקס ביולי 2016, הוא התחיל את מסע העונשים הבלתי רגילים עם חומרים חדשים לגמרי, וצילם את הספיישל החדש שלו This Is Me Now ב-Hamersmith Apollo בלונדון בינואר 2018. ב-17 בדצמבר 2018, הוא השלים את סיבוב ההופעות שלו במלבורן.
קריירה > Legit

סדרת הקומדיה של ג'פריס, Legit, עלתה לראשונה ב-17 בינואר 2013 ב-FX. עונה שנייה עלתה לראשונה ב-26 בפברואר 2014, לאחר שהועברה ל-FXX. הסדרה זכתה לתשומת לב חיובית בקרב קהילת הנכים על הצגתם של אנשים עם מוגבלות נפשית ופיזית. הסדרה בוטלה לאחר שתי עונות.